ජාත්‍යන්තර ත්‍රස්තවාදයට එරෙහි ලෝක නීති ළඟදීම ඉදිරිපත් කිරීමට ශ්‍රී ලංකාව පියවර ගෙන ඇත.අන්තර්ජාතික ත්‍රස්තවාදය වැළැක්වීම සඳහා නව නීති සකස් කිරීම දුෂ්කර ව්‍යායාමයක් වී ඇති අතර ජගත් සංවිධාන මහා මණ්ඩලයේ හයවන කමිටුව මඟින් ත්‍රස්තවාදයට එරෙහි ලෝක නීති සකස් කිරීමේ නීතිමය රාමුව පිළිබඳ නිර්දේශ ඉදිරිපත් කරන බව එක්සත් ජාතීන්ගේ සංවිධානයේ නිව්යෝර්ක්හි ශ්‍රී ලංකා නිත්‍ය නියෝජිත හා තානාපති ආචාර්ය පාලිත කොහොන මහතා ප්‍රකාශ කරයි.එක්සත් ජාතීන්ගේ සංවිධාන මහා මණ්ඩලයේ හයවන කමිටුවේ සභාපතිවරයා ලෙස ඔහුට පැවරී ඇති කාර්යභාරය ද එය බව ජාත්‍යන්තර මාධ්‍ය වෙත විශේෂ ප්‍රකාශයක් කරමින් ඒ මහතා පෙන්වා දී තිබේ.ත්‍රස්තවාදයට එරෙහිව සකස් කෙරෙන ලෝක නීති සම්බන්ධයෙන් සාමාජික රටවල ඉහළ අවධානයක් පවතින බව පෙන්වා දී තිබෙන ආචාර්ය පාලිත කොහෙන මහතා එම නීති දැඩි විවාදයට බඳුන් වී තිබෙන බව ද ජාත්‍යන්තර ත්‍රස්තවාදයට එරෙහි ලෝක සම්මුතියක් ඇති කිරීම සහ න්‍යෂ්ටික ත්‍රස්තවාදය වැළැක්වීම ජගත් සංවිධාන කමිටුවේ මුලික කාර්යන්ට ඇතුළත් බව ද සඳහන්කර ඇත.එවැනි සම්මුතියක් සකස් කිරීම මේ වනවිට වසර 10 ක කාලයක් පුරා දිග්ගැස්සෙමින් පවතින බව පෙන්වා දී තිබෙන ඒ මහතා සැප්තැම්බර් 11 ප්‍රහාරයෙන් පසු ඒ පිළිබඳ ඉහළ උනන්දුවක් පැවතුණු බව ද දැන් එම උනන්දුව මදක් අඩුවී තිබෙන බව ද පෙන්වා දී තිබේ.ත්‍රස්තවාදයට එරෙහිව ලෝක යුද්ධයක් පිළිබඳ බොහෝදෙනා කථා කළ ද ඊට එරෙහි එකඳු ලෝක සම්මුතියක් නොමැති බව ද ආචාර්ය පාලිත කොහොන මහතා අවධාරණයකර ඇත..